## Agricultura destina 230.000 euros en ajudes per a l’organització de fires i jornades gastronòmiques de productes de qualitat diferenciada i de proximitat

*** Els destinataris són els ajuntaments i les entitats de promoció de productes agroalimentaris de la Comunitat Valenciana**

La Conselleria d’Agricultura, Aigua, Ramaderia i Pesca ha concedit 230.688,21 euros en les ajudes a les fires i jornades gastronòmiques de productes agroalimentaris de qualitat diferenciada i de proximitat. La resolució de la concessió es troba publicada en el *Diari Oficial de la Generalitat* ([DOGV](https://dogv.gva.es/va/resultat-dogv?signatura=2024/12377)).

Esta via de finançament s’orienta als ajuntaments i les associacions que tenen entre els seus objectius la promoció de productes agroalimentaris valencians. A més, també s’inclouen els consells reguladors o altres òrgans de gestió de figures de qualitat agroalimentària i les entitats autoritzades per a la gestió dels productes reconeguts amb marca CV. Estes ajudes han beneficiat 41 entitats.

En concret, se subvencionen les jornades gastronòmiques dedicades a productes agroalimentaris de qualitat diferenciada o de proximitat, les fires agroalimentàries i els mercats temporals de productes de qualitat diferenciada o de proximitat i activitats mixtes, en què es realitzen activitats de les dos classes anteriors de manera simultània.

També se sufraguen els elements necessaris per a la celebració de fires, mercats, jornades i les activitats de promoció, com ho són els gastos de personal i els servicis professionals dels qui participen en l’organització o el desenrotllament dels esdeveniments.

L’ajuda màxima per esdeveniment és de 10.000 euros, i les quantitats màximes d’ajuda són de 2.000 euros al dia per a les jornades gastronòmiques, també per a les fires o els mercats agroalimentaris, i 3.000 euros al dia per a les activitats de tipus mixt.

Fecha: 29/11/2024